Un microbuz cu 16 pasageri s-a răsturnat, duminică, între localităţile Floreşti şi Morăreni din judeţul Vaslui, fiind declanşat planul roşu de intervenţie, anunţă Inspectoratul pentru Situaţii de Urgenţă Vaslui.

Actualizare 12:30 - O persoană a murit şi alte opt au fost rănite în urma accidentului produs în judeţul Vaslui, unde un microbuz cu pasageri s-a răsturnat. Reprezentanţii Inspectoratului pentru Situaţii de Urgenţă (ISU) Vaslui spun că restul de şapte persoane implicate în accident nu au nevoie de îngrijiri medicale, precizând că situaţia se poate modifica.

Potrivit ISU Vaslui, un microbuz cu 16 pasageri s-a răstunat între localităţile Floreşti şi Morăreni, pe DJ 245, potivit News.ro.

În urma accidentului a fost declanşat planul roşu de intervenţie.

Din primele informaţii reiese că o persoană este încarcerată, anunţă IGSU.

La locul accidentului sunt mobilizate un echipaj de descarcerare, trei autospeciale complexe de stingere şi descarcerare, o ambulanţă pentru transport victime multiple, trei echipaje SMURD şi două echipaje medicale de la Serviciul de Ambulanţă Judeţean.

De asemenea, a fost prealertat şi elicopterul SMURD Iaşi.